Komisijos sprendimas
2001 m. sausio 16 d.
nustatantis du PCB kiekio matavimo etaloninius metodus pagal Tarybos direktyvos 96/59/EB dėl polichlorintų bifenilų ir polichlorintų terfenilų šalinimo (PCB/PCT) 10 straipsnio a punktą
(pranešta dokumentu Nr. C(2001) 107)
(2001/68/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. rugsėjo 16 d. Tarybos direktyvą 96/59/EB dėl polichlorintų bifenilų ir polichlorintų terfenilų šalinimo (PCB/PCT) [1], ypač į jos 10 straipsnio a punktą,
kadangi:
(1) Komisija pagal Direktyvos 96/59/EB 10 straipsnio a punktą yra įpareigota nustatyti etaloninius matavimo metodus, skirtus PCB kiekiui užterštose medžiagose nustatyti.
(2) Šiuo metu įmanoma nustatyti etaloninį metodą PCB kiekiui naftos produktuose ir panaudotose alyvose bei etaloninį metodą PCB kiekiui izoliaciniuose skysčiuose nustatyti.
(3) Šiame sprendime numatytos priemonės atitinka Tarybos direktyvos 75/442/EEB [2] 18 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Europos standartai EN 12766-1 bei prEN 12766-2 ir vėliau atnaujinti jų variantai taikomi kaip etaloninis metodas PCB kiekiui naftos produktuose ir panaudotose alyvose nustatyti.
2 straipsnis
Europos standartas IEC 61619 ir vėliau atnaujinti jo variantai taikomi kaip etaloninis metodas PCB kiekiui izoliaciniuose skysčiuose nustatyti.
3 straipsnis
Šis sprendimas įsigalioja trisdešimtą dieną po jo paskelbimo Europos Bendrijų oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2001 m. sausio 16 d.